DA Den Europæiske Unions Tidende CE 84/183

(2004/C 84 E/0223)

SKRIFTLIG FORESPØRGSEL E-0251/04

af Roberta Angelilli (UEN) til Kommissionen

(3. februar 2004)

Om: Etiketter til brød

For nylig blev de italienske brødbagere enige om at føre en kampagne, der skal beskytte deres erhverv. De udarbejdede således en tekst til et lovforslag om regulering af anvendelsen af udtrykket »frisk brød«, som kun skal kunne anvendes om brød, der er fremstillet på traditionel vis, og som sælges samme dag, det er bagt. Følgelig kan kun de virksomheder benævnes »brødfabrikker«, som følger fremstillingsprocessen for produktet fra begyndelsen til enden, og kun disse virksomheder skal kunne mærke brødet med betegnelsen »frisk brød«. Det problem, som ikke blot italienske brødbagere, men også de europæiske brødbagere har været tvunget til at slås med i årevis, drejer sig om konkurrencen fra salg af brød i supermarkederne. I de fleste tilfælde er der tale om et produkt, som bages delvis på fabrikken, derefter nedfryses og transporteres til detailbutikkerne, hvor det lægges i elektriske ovne, som sørger for at give brødet farve, udseende og smag svarende til friskbagt brød. Med en sådan ordning kan supermarkederne være overordentligt konkurrencedygtige på markedet takket være de lave produktionsomkostninger. En brødbager, som udøver sit erhverv på traditionel vis, er således — fordi selve produktet natur kræver det — tvunget til at udføre sit arbejde om natten og følgelig betale højere lønomkostninger til de ansatte, hvilket får prisen på frisk brød til at gå betydeligt op. Derfor er forbrugeren — som det fremgår af de seneste undersøgelser — stadig mere tilbøjelig til af økonomiske årsager at købe brød i supermarkederne. Ofte er forbrugerens valg imidlertid baseret på en grundlæggende fejl, idet de er overbeviste om, at den købte vare er magen til og ikke blot ligner traditionelt bagt brød.

Kommissionen bedes på baggrund af ovenstående besvare følgende spørgsmål:

1. Er det muligt på europæisk plan at indføre et mærke, som betegner brødets kvalitet og friskhed?

2. Hvad mener Kommissionen om dette spørgsmål?

3. Hvilke foranstaltninger vil efter Kommissionens opfattelse være mest virkningsfulde men med henblik på at fremme beskyttelsen af de traditionelle brødbageres erhverv, i betragtning af at der f.eks. i Tyskland var 2 000 brødbagere, der blev tvunget til at lukke, og at brød i Sydfrankrig næsten udelukkende sælges i supermarkederne?

Svar afgivet på Kommissionens vegne af David Byrne

(27. februar 2004)

Der fremstilles et meget stort antal forskellige bageriprodukter i Fællesskabet, og dette afspejler de mange forskellige regionale/lokale sædvaner eller traditioner i denne sammenhæng.

Disse produkter fremstilles endvidere i de fleste tilfælde, som det ærede medlem også gør opmærksom på, helt eller delvis på salgsstedet, og udveksles således ikke i nævneværdigt omfang mellem medlemsstaterne.

På grundlag af disse konstateringer ville det være vanskeligt at gennemføre harmoniserede kvalitetsstandarder på EU-plan for bageriprodukter, for det ville ikke være begrundet i en objektiv nødvendighed.

Medlemsstaterne kan ikke desto mindre under henvisning til nærhedsprincippet indføre sådanne foranstaltninger på det nationale plan, forudsat at disse ikke er i strid med reglerne i artikel 28-30 i EF-traktaten.